Konsultasies oor vlak 3 beginPres. Cyril Ramaphosa. Foto: Presidensie/Twitter Pres. Cyril Ramaphosa sal vandag as voorsitter dien van ŉ virtuele vergadering van die nasionale ekonomiese ontwikkelings- en arbeidsraad (Nedlac) wat sal beraadslaag oor die oorgang na vlak 3. Ramaphosa het Woensdagaand tydens ŉ regstreekse toespraak aan die land gesê dat groot dele van die land teen einde Mei na vlak 3 van die afsonderingstydperk kan skuif. Khusela Diko, Ramaphosa se woordvoerder, het gesê vergaderings van Nedlac se verskillende afdelings is die begin van omvattende konsultasie tussen die regering en verskillende sektore van die samelewing en die ekonomie oor die moontlike vordering tot vlak 3, soos beloof deur die president. “Die vlak sal ’n meer uitgebreide heropening van die ekonomie behels en die opheffing van beperkings op beweging. Die vergadering sal ook fokus op die versagting van die ekonomiese impak van die pandemie en die gevolglike afsonderingstydperk in Suid-Afrika.” Volgens Diko is Ramaphosa deurlopend in gesprek met verskillende sektore van die samelewing rakende die bestuur van die nasionale ramptoestand sedert die regering die eerste keer opgetree het om die uitbreking van die Covid-19-pandemie in die land te beperk. Ramaphosa het Donderdag tydens ŉ besoek aan die Oos-Kaap gevra dat mense nie onnodig omgekrap raak oor die toepassing van die afsonderingsmaatreëls nie. “Ons besef dat die manier waarop ons die afsondering toepas nie almal tevrede stel nie, maar ons kan julle verseker dat ons ingeligte besluite neem.” President Cyril Ramaphosa gedurende sy toespraak Woensdagaand. (Foto: Jairus Mmutle/GCIS) Ramaphosa het ook meer duidelikheid begin gee oor die oorgang na vlak 3. Volgens Ramaphosa sal talle dele van die land na vlak 3 oorbeweeg, maar sal daar gekonsulteer word oor die dele van die land waar die infeksiekoers hoog is. “Natuurlik gaan ons almal nie saamstem met die strategiese benadering wat ons volg nie, maar ons glo die strategiese benadering is geskik vir die doel om ons in staat te stel om die lewens van ons mense te red.” Ramaphosa is ook uitgevra oor die verbod op die verkoop van alkohol en sigarette. Hy het gesê daar sal hieroor gepraat word tydens die konsultasies oor watter maatreëls vir vlak 3 moet geld. “Ons wil hê elke Suid-Afrikaner moet deel van die proses wees.” Ramaphosa het veral op sosiale media onder skoot gekom oor Woensdagaand se toespraak met talle wat meen hy het nie eintlik enige nuwe inligting verskaf nie. Die DA en die VF Plus het Donderdag aangekondig dat hulle die howe sal nader rakende die voortgesette algehele landwye afsondering. John Steenhuisen, leier van die DA, het tydens ’n virtuele mediakonferensie gesê dié party se regsverteenwoordigers het hofstukke by die hooggeregshof ingedien om die rasionaliteit van drie van die afsonderingsregulasies te beveg. Dié regulasies sluit in die aandklokreël, die verbod op e-handel en die beperkte oefentye gedurende die afsondering. Die regering het egter laatmiddag bekend gemaak dat alle aanlyn kleinhandel nou toegelaat word. Volgens Steenhuisen sal die DA se regspan egter Vrydag ook hofstukke indien om die grondwetlikheid van die afsonderingsregulasies te bevraagteken.